[{"text_idx": "#000002", "text": "Mae argyfwng newid hinsawdd yn bwnc llosg ar y newyddion yn aml iawn. Gyda newyddion mor frawychus, mae\u2019n hawdd iawn teimlo\u2019n ddigalon neu\u2019n ofnus. Weithiau, rydym yn teimlo fel nad oes dim byd allwn ni ei wneud i helpu. Mae\u2019n deg i ddweud nad ydi ton ar o\u0302l ton o newyddion drwg o les i neb.\nAr o\u0302l holi ar ein cyfrif Instagram, dywedodd 62% o\u2019n dilynwyr eu bod yn poeni\u2019n fawr iawn am yr argyfwng newid hinsawdd gyda 38% yn nodi eu bod yn poeni rhywfaint.\nWyddoch chi, er bod y rhagolygon yn gallu edrych yn llwm ar adegau, mae yna sawl stori o lawenydd mawr. O robots i forwellt, mae yna sawl prosiect uchelgeisiol sy\u2019n camu\u2019n nes at ddatrys yr heriau hinsawdd."}, {"text_idx": "#000003", "text": "Ffaith drist iawn yw bod nifer fawr o greaduriaid y mo\u0302r yn bwyta micro plastics ar ddamwain. Ond wyddoch chi, mae yna un siarc sy\u2019n bwyta dim byd ond sbwriel?\nWel, nid siarc go iawn yw\u2019r creadur yma, wrth gwrs. Robot yw\u2019r siarc sbwriel, neu\u2019r WasteShark, sy\u2019n mynd ati i hel y sbwriel sy\u2019n llygru afonydd. Cafwyd un robot ei osod yn Canary Wharf, Llundain yn gynharach yn y mis. Mae\u2019r robot yn mynd ati i lanhau am oddeutu 8 i 10 awr ac mewn un pryd mawr mae\u2019n gallu stumogi tua 21,000 o boteli plastig!"}, {"text_idx": "#000004", "text": "Rydym yn gyfarwydd iawn gyda sut ddylai riff cwrel edrych, diolch yn rhannol i ffilmiau fel Finding Nemo! Ond, rydym yn gyfarwydd iawn hefyd gyda\u2019r ffaith fod y Barriff Mawr (neu\u2019r Great Barrier Reef) draw yn Awstralia wedi dirywio\u2019n sylweddol o ganlyniad i lygredd, newid hinsawdd ac ambell i greadur sy\u2019n niweidio ei gymdogion.\nLlynedd, daeth newyddion da. Roedd y riff yn dangos arwyddion arbennig o adfywiad. Am y tro cyntaf mewn 36 o flynyddoedd, mae\u2019r rhan helaeth o\u2019r riff wedi cael ei orchuddio gyda chwrel.\nMae\u2019n bwysig nodi fod y Barriff Mawr yn fregus o hyd ac mae cryn dipyn o waith monitro yn cael ei wneud, ond mae\u2019r newyddion positif yma yn newyddion i\u2019w groesawu!"}, {"text_idx": "#000005", "text": "Do\u0302l o wymon - wel dyma ddelwedd doniol! Mae Ymddiriedolaeth Natur Gogledd Cymru wrthi\u2019n brysur yn gweithredu ar eu cynllun \u201cMorwellt: Achub Cefnfor\u201d.\nMae morwellt yn adnodd pwysig iawn mewn cefnfor ac mae\u2019n aml yn cael ei ystyried fel \u201cysgyfaint y mo\u0302r\u201d, yn debyg iawn i sut mae\u2019r Amazon yn cael ei ystyried yn \u201cysgyfaint y blaned\u201d. Mae\u2019n cynnig cysgod i rai creaduriaid y mo\u0302r, yn cynnig bwyd i eraill yn ogystal ag amsugno carbon o\u2019r dw\u0302r a chreu ocsigen.\nNo\u0302d y cynllun yw tyfu 10 hectar o forwellt. Mae\u2019n debyg bod un acer o forwellt yn amsugno oddeutu 74 pwys o garbon o\u2019r mo\u0302r bob blwyddyn. Felly, tybed faint o garbon fyddai 10 hectar yn ei amsugno? Gewch chi wneud y syms!\nAr hyn o bryd, mae cynlluniau ar waith i blannu morwellt mewn pum lleoliad ym Mhenlly\u0302n ac un lleoliad ar Ynys Mo\u0302n. Mae\u2019n gynllun fydd yn parhau am sawl blwyddyn, ond mae\u2019n werth cadw llygaid allan am ddatblygiadau cyffrous!"}]